钦定古今图书集成/明伦汇编/宫闱典/第090卷 > 淮阳公主 下嫁王承庆 > 萧国公主 下嫁郑巽 又嫁薛康衡 又嫁
## 钦定古今图书集成/明伦汇编/宫闱典/第090卷 > 淮阳公主 下嫁王承庆 > 萧国公主 下嫁郑巽 又嫁薛康衡 又嫁

毗伽可汗

按《唐书公主列传》：“萧国公主，始封宁国，下嫁郑巽，又
嫁薛康衡。乾元元年，降回纥英武威远可汗，乃置府。
二年还朝。贞元中，让府属，更置邑司。”

按《旧唐书回纥传》：乾元元年“五月壬申朔，回纥使多
亥阿彼八十人，墨衣大食酋长阁之等六人，并朝见，
至阁门，争长，通事舍人乃分为左右，从东西门并入。
六月戊戌，宴回纥使于紫宸殿前。秋七月丁亥，诏以
幼女封为宁国公主，出降。其降蕃日，仍以堂弟汉中
郡王瑀为特进、试太常卿，摄御史大夫，瑀充册命英”
《武威远毗伽可汗》使，以堂侄左司郎中巽为兵部郎
中、摄御史中丞、鸿胪卿副之，兼充宁国公主礼会使，
特差重臣开府仪同三司、行尚书右仆射、冀国公裴
冕送至界首。癸巳，以册立回纥英武威远毗伽可汗，
上御宣政殿，汉中王瑀受册命。甲午，肃宗送宁国公
主至咸阳。门驿，公主泣而言曰：“国家事重，死且无
恨！”上流涕而还。及瑀至其牙帐，毗伽阙可汗衣赭黄
袍帽，坐于帐中榻上，仪卫甚盛。引瑀立于帐外，谓瑀曰：“王是天，可汗何亲？”瑀曰：“是唐天子堂弟。”又问：“于王
上立者为谁？”瑀曰：“中使雷卢俊。”可汗又报曰：“中使是
奴，何得向郎君上立？”雷卢俊竦惧，跳身向下立定，瑀
不拜而立。可汗报曰：“两国主君臣有礼，何得不拜？”瑀
曰：“唐天子以可汗有功，故将女嫁与可汗，结姻好。比
者中国于外蕃亲皆宗室子女，名为公主。今宁国公
主，天子真女，又有才貌，万里嫁与可汗。可汗是唐家
天子女婿，合有礼数，岂得坐于榻上受诏命耶？”可汗
乃起奉诏便受册命。翌日，册公主为可敦。蕃酋欢欣
曰：“唐国天子贵重，将真女来。”瑀所送国信，缯彩衣服、
金银器皿，可汗尽分与衙官酋长等。及瑀回可汗献
马五百疋，貂裘百叠。八月，回纥使王子骨啜特勒及
宰相帝德等骁将三千人助国讨逆，肃宗嘉其远至，
赐宴会，命随朔方行营使，遣仆固怀恩押当。九月甲
申，回纥使大首领盖将等谢公主下降，兼奏破坚昆
五万人，宴于紫宸殿，赐物有差。十二月甲午，回纥使
三妇人谢宁国公主之聘也，赐宴紫宸殿。乾元二年，
回纥骨啜特勒等率众从郭子仪与九节度于相州
城下战，不利。三月壬子，回纥王子骨啜特勒及宰相
帝德等十五人自相州奔于西京，肃宗宴之于紫宸
殿，赏物有差。其月庚寅，回纥特勒辞还行营，上宴之
于紫宸殿，赐物有差。乙未，以回纥王子新除左羽林
军大将军、员外置，骨啜特勒为银青光禄大夫、鸿胪
卿、员外置。夏四月，回纥毗伽阙可汗死，长子叶护先
被杀，乃立其少子登里可汗，其妻为可敦。六月丙午，
以左金吾卫将军李通为试鸿胪卿、摄御史中丞，充
吊祭回纥使。毗伽阙可汗初死，其牙官都督等欲以
宁国公主徇葬，公主曰：“我中国法，婿死即持丧，朝夕
哭临，三年行服。今回纥娶妇，须慕中国礼，若令依本
国法，何须万里结婚！”然公主亦依《回纥法》。嫠面大哭，
竟以无子得归。秋，八月，宁国公主自回纥还，诏百官
于明凤门外迎之。